Qed ngħixu sajf ieħor mimli b'aħbarijiet li jsewdulek qalbek. L-attakki terroristiċi varji li rajna tul dawn l-aħħar żminijiet iwassluna naħsbu iktar fil-fond fuq kemm il-bniedem inbidel. Għandna nistaqsu, forsi aħjar, jekk inbidilx jew fil-fatt baqax l-istess. Nistaqsu jekk, f'din l-età, f'dan iż-żmien, minkejja dak kollu li l-esperjenza umana ġabret, imxejniex lejn is-sewwa jew bqajniex fl-istess pożizzjoni. Għax atti żbaljati, vjolenti, jibqgħu, jgħaddu kemm jgħaddu snin. Dawk li, minnhom, frott tajjeb għall-umanità ma joħroġx. Ngħid dan fid-dawl ta' dak li mill-11 ta' Settembru 2001 ilna naraw iseħħ. L-attakki lejn iż-żewġ torrijiet, li fihom rajna tant jitilfu ħajjithom inutilment. Aġir minn bnedmin li bdew jagħmlu użu minn strumenti għas-sewwa biex jagħmlu ħsara lill-oħrajn. Ajruplani, vetturi ta' kull daqs u forma li ssoltu jintużaw biex iwasslu għal skopijiet ta' trasport saru parti minn mekkaniżmu ta' distruzzjoni. Għax hemm ħafna atti ta' ħdura li joħorġu mill-ġenn intern li ċerti bnedmin jikkoltivaw li, jingħad x'jingħad, ma hemmx ġustifikazzjoni għalihom. Huma atti ta' tradiment lejn persuni li, fl-innoċenza tagħhom, sabu ruħhom vittmi ta' aġir tant iswed għax kienu fil-post żbaljat fil-mument żbaljat. Protezzjoni xierqa Huwa f'dan ċertament iktar milli utili li l-istati demokratiċi fid-dinja jgħollu kemm jistgħu l-livell tas-sigurtà. Kull ċittadin jixraqlu li jkun protett b'kemm wieħed jista', u kemm wieħed jista' jaħseb. Meta nara u naqra dak li jingħad fil-ġurnali u fid-diskorsi politiċi jidher evidenti li, b'mod speċjali fl-Unjoni Ewropea, l-attenzjoni lejn dan is-settur żdiedet. Hemm ferm iktar strumenti teknoloġiċi sofistikati li qed jippermettu li l-livell tad-difiża jiżdied. Dan l-infiq mhuwiex lussu, imma huwa sempliċement neċessità, li jkun nuqqas jekk ma jsirx. Pajjiż illum, biċ-ċirkostanzi li qed naraw, għandu dmir li jonfoq u jieħu ħsieb iżomm ruħu l-ħin kollu aġġornat, huwa jew le fl-Unjoni Ewropea. Dan jgħodd iktar u iktar għar-Renju Unit, li daqt ser joħroġ barra minnha. Hemm bżonn li din il-kollaborazzjoni, din l-għajnuna għas-sigurtà, ma tintilifx. Pajjiżna wkoll F'dak li għaddejt minnu, nifhem ikar u iktar kemm kull pajjiż huwa viċin u miftuħ għal dawn l-elementi. Il-gwerra ċivili Libjana tal-2011 kienet mill-iktar kiefra għal dak il-poplu, però ftit irrealizzaw kemm aħna wkoll konna esposti. Is-sogri li għaddejna minnhom, illum nistgħu ngħidu b'wiċċ il-ġid, kienu qawwija. Stajna verament sibna ruħna parti mill-konflitt f'diversi modi. Strumenti ta' distruzzjoni moderni ma kienux il-bgħid minn xtutna. Pajjiżna huwa ċertament espost u ħadd ma għandu jilludi ruħu li aħna tant maħbuba, jew tant tajbin, li għandna xi garanzija speċjali. Irridu narmaw bħal ħaddieħor u nkunu preparati. Attakk lid-demokrazija Dan qed ngħidu għax il-bnedmin jibqgħu dawk li, fil-maġġor parti tagħhom, huma mħajrin għas-sewwa. Għandna fiduċja fil-bniedem. Biss, irridu naċċettaw li hemm uħud li jew jiġu ndottrinati, jew influwenzati ħażin, jew jgħaddu minn xi esperjenza partikolari, li jwassluhom sabiex jagħmlu dawn l-azzjonijiet żbaljati. Hemm forza għas-sewwa, imma hemm ukoll dik li mhix hekk, u għal tat-tieni wieħed irid iżomm ruħu attent. Jifhem il-bniedem, u fl-istess ħin jassigura dejjem iktar li billi, kif ngħidu, jaħseb il-ħażin, jirbaħ dak li hu sewwa. Dan huwa iktar importanti fid-dawl tal-fatt li demokrazija trid tikber fl-istabilità u fil-paċi. Meta jkun hemm dan l-aġir, dan l-attakk huwa wieħed dirett lejn is-sistema ekonomika u soċjali li d-demokrazija tagħti. Vjolenza ġiebet oħra Għax wieħed għandu jgħid li, minn dawn l-attakki, kull pajjiż ibati u miegħu jiġu wkoll effettwati stati oħrajn. Meta jkun hemm atti terroristiċi fuq l-oħrajn, dawn jolqtu lilna direttament. Illum nieqfu mad-dinja libera nfakkru lill-eluf li mietu mingħajr ebda forma ta' ħtija ġewwa New York fil-11 ta' Settembru. Fuq naħa nirriflettu mill-ġdid f'dak li ġara, u fuq l-oħra nagħrfu kemm kull persuna għandha responsabbiltà morali u legali li taġixxi sewwa f'ħajjitha. Id-dinja ħadet direzzjonijiet differenti minn dak il-jum. Ir-reazzjonijiet ilkoll nagħrfuhom. Atti ta' vjolenza ġiebu atti oħra. Pjaneta li jixirqilha aħjar F'dan għandna nistaqsu lilna nfusna: wara din l-esperjenza, inbdilna jew le? Id-dinja hija iktar miexja fid-direzzjoni t-tajba, jew baqgħet l-istess? Ħafna, quddiem dan, jikkonkludu li bqajna l-istess. Bqajna dinja li fiha l-paċi hija dejjem mhedda. Dinja fejn għadna naraw bnedmin li, fl-ideat żbaljati tagħhom baqgħu jirrikorru għall-ħażin. Hemm ċirku li jidher li huwa vizzjuż, li minnu qisu ma hemmx li noħorġu. Biss, billi din il-pjaneta jixirqilha f'dan aġir differenti, għandna nibqgħu ulied is-sewwa. Sehemna huwa dak li ningħaqdu ma' oħrajn niftakru, sabiex filwaqt li nkunu viġilanti għal dak li jista' jinqala', naġixxu b'mod pożittiv u nibnu ma' dak li huwa tajjeb.
Id-dinja kemm inbidlet?